Rü taxre ga ngunexü̃guwena ga Ngechuchu rü tomaã inaxũãchi ga Chamáriaanewa na Gariréaanewa naxũxü̃ca̱x.
Rü nümatama ga Ngechuchu ga ü̃paacü rü nhanagürü:
—Wüxi i Tupanaãrü orearü uruü̃,
rü norü naãnewatama i duü̃xü̃gü rü tama meã nanajauxgü —nhanagürü.
Notürü jexguma Gariréaanewa tangugügu,
rü jema naãnecü̱̃ã̱x ga duü̃xü̃gü rü meãma nanajauxgü.
Jerü nümagü ga jema naãnecü̱̃ã̱xgü rü Jerucharéü̃wa naxĩ ta naxca̱x ga Üpetüchigaarü peta,
rü jéma nüxü̃ nadaugü ga jema taxü̃ ga mexü̃gü ga Tupanaãrü poramaã naxüxü̃ ga Ngechuchu ga jexguma.
Rü ga Ngechuchu rü tomaã nataegu naxca̱x ga guma ĩãne ga Caná ga Gariréaanewa jexmane.
Rü guma ĩãnewa nixĩ ga wĩũxü̃ nanguxuchixẽẽãxü̃ ga dexá.
Rü ĩãne ga Caparnáũwa najexma ga wüxi ga tacü ga ãẽ̱xgacü,
rü niḏaawe ga wüxi ga nane.
Rü jexguma guma ãẽ̱xgacü nüxü̃ cuáchigagu ga Ngechuchu rü Gariréaanewa na nanguxü̃ ga Judéaanewa na ne naxũxü̃,
rü naxü̃tawa naxũ.
Rü nüxü̃ najaca̱a̱xü̃ na napatawa naxũxü̃ca̱x,
rü naxca̱x na janataanexẽẽãxü̃ca̱x ga guma nane ga marü turaxü̃chicü.
Rü Ngechuchu nanangãxü̃,
rü nhanagürü nüxü̃:
—Pema rü tama pejaxõgü ega tama nüxü̃ pedauxiragu i taxü̃ i cua̱xruü̃gü i Tupanaãrü poramaã üxü̃ —nhanagürü.
Notürü ga guma ãẽ̱xgacü rü nhanagürü nüxü̃:
—Pa Corix,
¡paxa chawe rüxũ naxü̃pa na najuxü̃ ja chaune!
—nhanagürü.
Rü Ngechuchu nanangãxü̃ rü nhanagürü nüxü̃:
—¡Nataegu i cupatawa!
Erü cune rü marü naxca̱x nitaane —nhanagürü.
Rü guma jatü rü najaxõ ga jema ore ga Ngechuchu namaã nüxü̃ ixuxü̃.
Rü napataca̱x nataegu.
Rü jexguma napatawa nanguxchaü̃gu ga guma ãẽ̱xgacü,
rü norü duü̃xü̃gü nape̱xegu najaji,
rü nhanagürügü nüxü̃:
—Cune rü marü naxca̱x nitaane —nhanagürügü.
Rü jexguma rü norü duü̃xü̃güna naca,
rü nhanagürü nüxü̃:
—¿Ṯacü rü ngoragu inaxügüxü̃ na naxca̱x jataanexü̃?
—nhanagürü.
Rü jema norü duü̃xü̃gü nanangãxü̃ rü nhanagürügü:
—Ĩne tocuchiguwena nixĩ ga nüxü̃ nangupetüxü̃ ga na jaxaxünexü̃ —nhanagürügü.
Rü guma bucü nanatü rü nüxna nacua̱xãchi ga jema ngoragu na jiĩxü̃ ga Ngechuchu ga nhaxü̃ nüxü̃:
“Cune rü marü naxca̱x nitaane” nhaxü̃.
Rü nüma ga guma ãẽ̱xgacü rü guxü̃ma ga napatacü̱̃ã̱x rü Ngechuchuaxü̃́ najaxõgü.
Rü jexguma Judéaanewa ne naxũxgu ga Ngechuchu,
rü jema nixĩ ga norü taxre ga cua̱xruü̃ ga taxü̃ ga Tupanaãrü poramaã duü̃xü̃güxü̃ nawéxü̃ ga Gariréaanewa.